Elliði Vignisson bæjarstjóri í Ölfusi segist ekki sjá fyrir sér að áform um flutninga á vikri með vöruflutningabílum frá Mýrdalssandi til Þorlákshafnar á korters fresti allan sólarhringinn geti orðið að veruleika. Þýska fyrirtækið EP Power Minerals, hyggur á efnistökuna. Hugmyndin er að flytja vikurinn til Evrópu þar sem hann verður notaður sem íblöndunarefni í framleiðslu á sementi. Gert er ráð fyrir því að vikrinum verði ekið frá Mýrdalssandi til Þorlákshafnar, rúmlega 170 kílómetra vegalengd með þungaflutningabílum á fimmtán mínútna fresti, allan sólarhringinn. Efasemdir hafa verið um að vegurinn þoli þessa flutninga, sem Elliiði tekur undir.